Document ID: /roh_data/filtered/fineweb-2-filterrobots_roh.jsonl.gz/10230

«wellnessHostel3000 & Aua Grava» - quai è il num da la nova jugi cun bogn cuvert e zona da wellness a Laax. La finamira da quai project è da sanar il bogn cuvert Aua Grava e las zonas da wellness e fitness existentas, e da construir gist dasper il bogn in nov albiert per giuventetgna cun 150 letgs.
Entras la cumbinaziun da bogn public e jugi pudain nus optimar il manaschi, nizzegiar sinergias ed uschia garantir la rentabilitad.
Il nov bogn cuvert e las zonas da wellness/fitness duain vinavant restar avertas al public.
Architects da Basilea, inschigners da Cuira
Gudagnà la concurrenza d'architects publica ha il project «Mira Val» da la SSA Architekten SA (Basilea) e dal biro d'inschigners Ferrari Gartmann Ingenieure SA (Cuira). Ils architects da Basilea han gia planisà e realisà l'albiert per giuventetgna cun bogn cuvert e wellness a Saas-Fee, l'emprim albiert da quai gener insumma. En tut èn set projects vegnids inoltrads per la concurrenza.
Avertura enviern 2020
Patrun da construcziun da quella nova surbajegiada è la vischnanca da Laax, sco gestiunaris dal albiert da giuventetgna e dal bogn cuvert èn previs l'organisaziun Albierts da giuventetgna svizzers e la Fundaziun svizra per turissem social. L'entschatta da las lavurs da construcziun è planisada per la primavaira 2019, l'avertura da la nova jugi e dal bogn cuvert duai succeder l'enviern 2020.
RR actualitad 11:00